A-mɔth 9
Nyuuth da̱k luaak palä
1
Cua Kuoth Nhial nɛn tëë cuŋä ge̱kä yi̱kä, laarɛ jɛ i̱,
“Dua̱cɛ wuɔ̱th thieeri a bɛ
ke̱ŋkiɛn lath,
kä bä ti̱n ŋot kɛ tëk rɛydiɛn
ben gi̱t köör,
thilɛ ram kɛl mi bi rɔ bar,
kä thilɛ mi bi kään.
2
“Cäŋ bikɛ rɔ tɛ̈t ni jɔɔkni,
ɛn wani bäkɛ wä ka̱n,
cäŋ bikɛ kɔt ni puɔ̱rä,
bäkɛ ka̱m piny ni thi̱n.
3
Cäŋ bikɛ rɔ tɔ̱w ni nhial
kä Kar-mɛl,
bäkɛ war thi̱n kä bäkɛ ka̱n,
kä cäŋ bikɛ rɔ̱ tɛ̱̈ɛ̱̈ waaŋdä
ni lool bar,
niɛ thɔ̱ŋ ɔ bä thɔ̱l in di̱i̱t
jak kä käc kɛ.
4
Kä cäŋ bi ji̱ tɛ̈riɛn kɛ naŋ
ala pɛ̈ɛ̈c,
niɛ thɔ̱ŋɔ, bä mut jak
kä bɛ kɛ näk,
bäkɛ ku ka̱m tiit kɛ ɣöö bäkɛ jak
kä jiäk,
ɛ /ci mɔ a mi gɔaa
kɛ kui̱diɛn.”
5
Jɛn Kuäär ni Kuoth,
Kuoth in la Ruey Ɣɔaa,
jɛn min thiap ni piny kä bɛ
cu lath,
kä bi ji̱kɛ diaal cu pa̱r,
kä bi piny ɣönh nhial ce̱tkɛ muak
kiɛr I-jëp kɛnɛ do̱ndɛ.
6
Jɛn ram in ci päny duëëlɛ jak
kä wi̱c muɔ̱ɔ̱n,
kä cɛ gua̱a̱th cieeŋdɛ täth
ni rööl nhial,
jɛn ram in ruul pi̱ yieer,
kä bɛ kɛ ben wuɔc raar
wi̱i̱ muɔ̱ɔ̱n,
ɛ jɛn min cɔal ciötdɛ
i̱ Kuoth Nhial.
7
Ci Kuoth Nhial ɛ lar i̱,
“A /cikɛ yɛn ci cu ce̱tnikɛ
ji̱ Kuc kɛ ɣä tɔ,
yɛn ji̱ I-thɛ-rɛl?”
“A /ciɛ ɣän ɛ nëë käm ji̱ I-thɛ-rɛl
raar mun I-jëp,
kä kamä ji̱ Pi-li-thɛt raar
rööl Ku-riit
kä kamä ji̱ Thi-ri-ya raar
rööl Kir?
8
Nɛnɛ jɛ waŋ kua̱r ni Kuoth Nhial
a guic kuäärädun
in jiääk,
kä bɛ jɛ däk wi̱i̱ muɔ̱ɔ̱n,
ɛ ni ɣöö /cä thok duëël
Je-kɔb bi däk kɛ li̱w,”
ruac ni Kuoth Nhial.
9
“Kɛ ɣöö nɛnɛ jɛ, ɣän bä ruac
jäkä raar i̱,
ba thok duëël I-thɛ-rɛl
lath rɛy dööri diaal,
ce̱tkɛ bɛl ti ciɛ̈thkɛ rɛy pätdä,
kä /ci waŋ kɛl bi pɛn piny
thi̱n baaŋ.
10
Kä bi ji̱ dueeri diaal kä nɛɛkä,
kɛn ti̱n larkɛ jɛ i̱,
‘/Ci da̱k nɛy bi jek kiɛ
/cɛ bi röm kɛ kɔ li̱w köör.’ ”
Loc ji̱ I-thɛ-rɛl puthä
11
Ci Kuoth Nhial ɛ lar i̱,
“Ɛn cäŋ ɛmɔ, bä bi̱lɛ
Dee-bid in ci ria̱p cuŋ,
kä bä kuiilkɛ diaal buɔt,
kä bä pa̱nykɛ cuɔ̱ŋ,
kä bä jɛ nyɔk kɛ lätni nikɛ
ta̱a̱dɛ mëë walkä.
12
Kɛ ɣöö deekɛ duɔth
muɔ̱ɔ̱n Ɛ-dɔm ka̱n,
amäni döör diaal tëë
ca kɔŋ ciöl ɣä,”
ci Kuoth Nhial in bi jɛ jak
kä tuɔɔk ɛ lar inɔ.
13
Ci Kuoth Nhial ɛ lar i̱,
“Nɛnɛ jɛ, ni̱ni tia̱ beenä,
bi puur kakä, ŋeer bɛɛl cop,
kä bi nyio̱o̱p dɛɛni wal,
pi̱i̱thdiɛn cop,
kä bi pääm diaal wuɔ̱th kɛ kɔaŋ
mi kɛc kɛc,
a bɛ lo̱o̱ny rɛy päämni.
14
Kä bä nɛɛkä ni ji̱ I-thɛ-rɛl
diaal tëë la pɛ̈ɛ̈c
luɔ̱c wecdiɛn,
kä bikɛ rɛ̈kiɛn ti̱n ci da̱k
ben nyɔk kɛ ta̱th,
kä bikɛ cu nyuur thi̱n,
bikɛ ka̱a̱k walkiɛn kɛ kui̱ kɔaŋ
cu pith,
kä bikɛ dɛykiɛn cu cam,
kä bikɛ kɔaŋdiɛn cu math.
15
Kä bä nɛɛkä cu la̱th muun ëë
cä ka̱m kɛ,
kä /ca kɛ bi lɛ nyɔk
kɛ pëc thi̱n,”
ruac ni Kuoth Nhial ni Kuothdun.
